Aprobat 
prin  ordinul Directorului general

al Agenției Relații Funciare și Cadastru
nr. ____ din _______2017
INSTRUCŢIUNE

cu privire la modul de executare a lucrării cadastrale                             
la nivel de teren
Capitolul I. Dispoziţii generale

1. Instrucţiunea cu privire la modul de executare a lucrării cadastrale la nivel de teren (în continuare – Instrucțiune) stabileşte conţinutul şi modul de executare a lucrării cadastrale la nivel de teren în vederea înregistrării primare/actualizării hotarelor terenurilor, cît şi executării altor tipuri de lucrări. Aceasta este obligatorie pentru persoanele care execută lucrări cadastrale şi pentru persoanele care au atribuţii de avizare, recepţie şi înregistrare în registrul bunurilor imobile. 
2. Lucrarea cadastrală se execută în următoarele scopuri:

1) pentru înregistrarea primară a terenului (atribuit în proprietate privată în temeiul art. 11 şi art. 82 al Codului funciar (în redacţia Legii nr.  514-XII din 20 februarie 1991 cu privire la modificarea articolului 82 din Codul Funciar al R.S.S.Moldova)); 

2) pentru actualizarea planului cadastral (prin modificarea hotarului terenului);

3) reprezentării (marcării) pe  planul cadastral a  părții din teren;

4) întocmirii documentaţiei cadastrale a plantaţiei perene;
5) restabilirii/transpunerii în teren a hotarului terenului;

6) sistematizării definitive a proiectelor de organizare a teritoriului.
3. Executarea lucrării cadastrale în vederea înregistrării primare a terenurilor propriatate publică se realizează conform procedurii de delimitare a terenurilor proprietate publică.
4. În prezenta Instrucţiune se utilizează următoarele noţiuni:

actul de stabilire a hotarelor – act întocmit de către reprezentantul autorităţii publice competente, prin care se identifică hotarul terenului şi punctele de cotitură a hotarului, conform documentelor ce confirmă dreptul; 

actul de constatare pe teren – act întocmit de executantul lucrării cadastrale la identificarea bunului imobil, prin care se constată corespunderea sau necorespunderea datelor din cadastru cu situaţia din teren şi propunerile de soluţionare în cazul necorespunderilor;

actul de restabilire a hotarelor – act întocmit de executantul lucrării cadastrale la restabilirea hotarelor în teren, prin care se stabileşte poziţia corectă a punctelor de hotar a bunului imobil în teren conform planului cadastral;

actul de transpunere a hotarelor  – act întocmit la transpunerea hotarelor în teren, prin care se confirmă identificarea corectă şi materializarea în teren a punctelor de hotar  conform proiectului de organizare a teritoriului sau planului urbanistic;

autoritatea publică competentă (la stabilirea hotarelor) – 1) reprezentantul autorităţii publice locale de nivelul I (specialistul pentru reglementarea regimului proprietăţii funciare a primăriei) - la stabilirea hotarelor terenurilor proprietate publică a unităţii administrativ-teritoriale de nivelul I sau proprietate privată; 2) reprezentantul serviciului raional relaţii funciare şi cadastru – la stabilirea hotarelor terenurilor proprietate publică a unităţii administrativ-teritoriale de nivelul II; 3) reprezentantul împuternicit al instituţiei care gestionează terenurile proprietate publică a statului – la stabilirea hotarului terenurilor proprietate publică a statului;

bornă de hotar – stîlp sau semn de marcaj din  beton, din lemn, din fier, etc. instalat la punctele de cotitură a hotarului terenului în modul stabilit de prezenta Instrucţiune;

catalogul coordonatelor – tabel în care sunt indicate numărul punctelor şi coordonatele Moldref99 (X (N) și Y (E)) ale acestora;

corectarea erorilor – complex de acţiuni tehnice şi juridice, întreprinse în scopul corectării erorilor din cadastru;

raportul lucrării – totalitatea rapoartelor lucrărilor cadastrale întocmite, în modul stabilit de prezenta Instrucțiune, de executanţii lucrărilor cadastrale pe întreaga durată de existență al bunului imobil, recepţionate de persoana responsabilă de recepţie din cadrul Agenţiei Servicii Publice şi păstrate în arhiva acesteia;

 EMP(abr) – eroarea medie pătratică privind poziţia punctului în raport cu punctele reţelei geodezice naţionale, rețeaua geodezică de îndesire, stațiile permanente și rețelele de stații permanente GNSS înregistrate de Agenția Relații Funciare și Cadastru (în continuare – Agenția);
 E(R)(abr) - toleranţa de poziţie liniară planimetrică reciprocă a punctelor de hotar;

lucrări cadastrale – complex de activităţi, prin care se realizează identificarea, măsurarea terenului, prelucrarea datelor, întocmirea planului geometric şi perfectarea raportului lucrării;
măsurători terestre – lucrări (geodezice, topografice, cadastrale, fotogrametrice) pentru realizarea reţelelor geodezice de îndesire şi ridicare în sistemul naţional de coordonate Moldref99, ridicarea detaliilor planimetrice cadastrale aflate pe limita şi în interiorul imobilului;
posesia de fapt – exercitarea în fapt a stăpînirii asupra unui bun imobil de către o (sau mai multe) persoană (e) care îl (le) stăpînește (folosește) și care se comportă ca proprietar (ri) al acestui bun;

punct de cotitură a hotarului – punct poziţionat în care are loc frîngere de direcţie sau de intersecţie cu hotarul terenului adiacent, reprezentat pe planul cadastral sau geometric;

repoziţionare – operaţiunea de modificare a coordonatelor punctelor de cotitură a terenului poziţionat greşit în baza de date grafică, prin rotaţie şi/sau translaţie, fără modificarea geometriei sau suprafeţei bunului imobil;

schiţa de lucru – reprezentarea grafică a obiectului întocmită la faţa locului de mînă sau cu tehnici şi utilaj modern, de către persoana care inspectează bunul imobil, cu respectarea proporţiei între dimensiunile obiectului şi reprezentarea sa în limitele aproximaţiei vizuale, sau pregătit anterior în baza datelor existente. Servește pentru colectarea la fața locului a datelor atributiv-descriptive.
5. Lucrările cadastrale se inițiază de:

1) Proprietarul/coproprietarii bunului imobil, inclusiv statul sau unitatea administrativ-teritorială, prin intermediul autorităţilor împuternicite cu administrarea bunului;


2) Titularii de drepturi reale şi de alte drepturi patrimoniale;


3) Instanţa de judecată, organele fiscale şi executorii judecătoreşti în cazurile prevăzute de prezenta Instrucţiune;


4) Agenţia Relaţii Funciare şi Cadastru, în cadrul realizării Programelor de Stat;


5) Creditorul în condiţiile art. 599 al Codului civil;

6) Deţinătorul certificatului de moştenitor (calitate de moştenitor), în cazul moştenirii.
6. Lucrările cadastrale se execută de Agenţia Servicii Publice şi filialele sale, de întreprinderile de stat şi cele private. 
7. Responsabilitatea pentru stabilirea hotarului terenului, aprobarea planului geometric o poartă autoritatea publică competentă de stabilirea hotarelor. 
8. Responsabilitatea pentru corectitudinea întocmirii şi legalitatea documentaţiei cadastrale, o poartă întreprinderea care a executat lucrarea cadastrală. 

9.  În rezultatul lucrărilor cadastrale se perfectează raportul lucrării, care se prezintă spre recepţie Agenţiei Servicii Publice. Răspunderea pentru conferirea numărului cadastral şi plasarea volumului stabilit de date referitoare la bunul imobil în baza de date grafică,  îi revine Agenţiei Servicii Publice.  În temeiul raportului lucrării cadastrale  recepţionate, Agenţia Servicii Publice creează şi actualizează  baza de date grafică a cadastrului.

10. Pentru executarea lucrării cadastrale, solicitantul prezintă executorului lucrării actul de identitate şi unul din următoarele documente:

1)  actele administrative emise de autorităţile publice locale sau centrale privind atribuirea terenului (decizii, dispoziţii, hotărîri, ordine, certificate sau adeverinţe etc.) eliberate în modul stabilit de legislaţie;

2) contractul de înstrăinare a bunului imobil;

3) certificatului de moştenitor;

4) titlul de autentificare a dreptului deţinătorilor de teren;

5) titlul provizoriu,

6)   contractul de determinare a modului de folosinţă (în cazul proprietăţii comune pe cote-părţi cînd între coproprietari a fost încheiat un asemenea contract);
7) hotărîrea instanţei de judecată;

8) certificatul de calitate de moștenitor.
11. În cazul în care temei pentru inițierea lucrării cadastrale primare, este documentul de drept ce conține suma suprafețelor terenurilor deținute în proprietate (titlu provizoriu, certificat de moștenitor), fără clasificarea acestora conform destinației, se vor executa lucrări cadastrale pentru toate terenurile incluse în documentul de drept. Ca rezultat, executantul lucrării va ține cont de încadrarea în limitele suprafeței sumare a terenurilor măsurate. După caz, executantul lucrării poate solicita prezentarea extrasului din registrul deținătorilor de terenuri cu dispersarea suprafeței indicate în document.

12. În cazul lipsei documentelor ce confirmă drepturile asupra bunului imobil, lucrarea cadastrală poate fi executată la prezentarea actelor autorităţii publice ce direct sau indirect confirmă apartenența bunului imobil (ex. extras din cadastrul funciar al Republicii Moldova, extras din registrul de evidenţă a gospodăriilor, extras din registrul deţinătorilor de terenuri).
13. Executantul lucrărilor refuză executarea lucrării cadastrale dacă: 
1) lipseşte actul de identitate al solicitantului;

2) s-a prezentat o persoană neautorizată;

3) lipsesc, după caz, documentele indicate în pct. 10-12 al prezentei Instrucţiunii;

4) în documentele prezentate de beneficiar nu este identificat bunul imobil, pentru care se solicită executarea lucrărilor cadastrale;

5) în registrul bunurilor imobile este notată interdicţie/sechestru. Drept derogare de la această prevedere sunt situaţiile în care lucrările au fost solicitate de către organele care au aplicat aceste interdicţii/sechestre (instanţa de judecată, executor judecătoresc).
Capitolul II. Modul de executare a lucrării cadastrale în vederea                             înregistrării primare 
Secțiunea 1. Etapele principale de executare a lucrării cadastrale
14. Executarea lucrării cadastrale la nivel de teren prevede parcurgerea următoarelor etape:

1) lucrări pregătitoare; 
2) stabilirea hotarului şi efectuarea măsurătorilor terestre;

3) prelucrarea datelor, întocmirea şi aprobarea planului geometric;

4) întocmirea raportului lucrării cadastrale;

5) recepţia lucrării cadastrale;

6) eliberarea documentaţiei cadastrale beneficiarului.
Secțiunea  2. Lucrări pregătitoare

15. La etapa lucrărilor pregătitoare, executantul lucrărilor:

1)  analizează situaţia existentă conform datelor şi documentelor prezentate de titularul de drepturi;

2) stabilește locul amplasării terenului pe planul de încadrare;

3) examinează informaţiile din baza de date a Agenţiei Servicii Publice (catalogul de coordonate ale punctelor de hotar ale terenurilor adiacente, planul de încadrare în zonă, planul cadastral al bunului imobil, actele de stabilire a hotarelor terenurilor adiacente, informaţia din Registrul bunurilor imobile; 

4) examinează amplasarea terenului supus măsurărilor, în raport cu hotarele intravilanului localității sau a unității administrativ-teritoriale.
16. În cazul depistării unor neclarităţi în documentele prezentate de titularul de drepturi (ex: nu este clară destinația sau modul de folosință a terenului, nu este clară apartenența) executantul lucrării solicită prezentarea documentelor suplimentare (ex. extrasul din Registrul deținătorilor de terenuri privind destinația și modul de folosință a terenului eliberat de autoritatea publică competentă, extrasul din cadastru funciar ce confirmă apartenența terenului, eliberat de serviciul raional relații funciare și cadastru).
17. Prezentarea datelor deţinute de Agenţia Servicii Publice sau filialele acesteia se face la cererea executantului lucrărilor cadastrale la oficiu sau, în modul stabilit de Agenţia Servicii Publice, prin intermediul serviciilor poștale ori comunicaţiilor electronice.

18. La furnizarea informației din cadastru, organul cadastral teritorial examinează documentația cadastrală existentă în arhivă (dosarul tehnic, dosarul cadastral, baza de date grafică, numere convenționale) pentru terenurile solicitate  în vederea neadmiterii în perspectivă a dublării numerelor cadastrale pentru unul și același bun imobil.
19. După caz, executantul obţine, datele despre punctele necesare a reţelei geodezice naţionale sau de îndesire din Fondul Național de Date Geospaţiale al Agenţiei Relaţii Funciare şi Cadastru.

20. Dacă terenurile adiacente, sunt terenuri proprietate publică a statului (terenuri aferente drumului, căii ferate, pădurii, fondului apelor, etc.), executantul lucrărilor înştiinţează autoritățile publice centrale în administrarea cărora este terenul, despre necesitatea prezenţei acestora la procedura de stabilire a hotarelor (Anexa 1).
21. În cazul stabilirii hotarelor fixe, executantul lucrărilor înștiințează din timp titularii de drepturi a terenurilor adiacente, cu cel puţin 2 zile înainte de începerea lucrărilor, despre iniţierea lucrărilor de stabilire a hotarelor fixe a terenului.

Secţiunea 3. Stabilirea hotarului şi efectuarea măsurătorilor terestre
22. Stabilirea hotarelor terenului la faţa locului se efectuează de către reprezentantul autorităţii publice competente, în prezenţa titularului de drepturi a terenului, hotarele căruia urmează a fi stabilite, a executantului lucrării de măsurare, iar în cazul stabilirii hotarelor fixe și a titularilor de drepturi a terenurilor adiacente sau de reprezentanţii acestora.  

23. În cazul stabilirii hotarelor fixe, datele referitoare la titularii de drepturi a terenurilor adiacente (reprezentanţii acestora), documentul de identitate şi documentul ce confirmă drepturile asupra terenurilor, se indică în actul de stabilire a hotarelor terenului.

24. Autorităţile publice competente stabilesc hotarul terenului în baza următoarelor documente: 

1) pentru terenurile cu destinație agricolă (teren agricol, grădini, loturi pomicole) - în baza proiectului de organizare a terenurilor (sistematizat definitiv) și a documentului ce confirmă drepturile;
2) pentru terenurile aferente caselor de locuit și anexelor gospodărești existente - cu respectarea normelor urbanistice, planului de urbanism sau, în lipsa lui, conform posesiei de fapt a terenului, astfel încît să nu se aducă atingere drepturilor proprietarului vecin, documentului ce confirmă drepturile, ținînd cont de devierile de suprafață;
3) pentru porțiunile de subsol – conform planului topografic al proiectului perimetrului minier;

4) pentru terenurile fondului apelor – se va include în suprafața terenului fondului apelor, a fîșiilor riverane de protecție a apelor rîurilor sau bazinelor de apă în mărimea stabilită de Legea nr. 440 –XII din 27 aprilie 1995 cu privire la zonele şi fîşiile de protecţie a apelor rîurilor şi bazinelor de apă;
5) dacă părțile adiacente nu indică altfel, hotarul între bunurile imobile se stabileşte la jumătatea grosimii gardului (la existența acestuia).
25. Dacă terenul are hotare comune cu terenurile proprietate publică a statului (drumuri, căi ferate, păduri, ape, etc.), hotarul comun între aceste terenuri se stabilește în prezenta reprezentanților împuterniciţi a instituției ce administrează terenul în cauză și reprezentanții autorităților publice centrale. În dependență de categoria de destinație a terenurilor proprietate publică, hotarul comun al terenurilor se stabilește astfel:

1) pentru terenurile aferente drumurilor – în temeiul planului cadastral întocmit la delimitarea terenurilor proprietate publică, ținînd cont de limitele zonelor drumurilor publice stabilite în Anexa nr. 2 a Legii  drumurilor nr. 509-XII din 22 iunie 1995;
2) pentru terenurile aferente căii ferate – în temeiul planului cadastral întocmit în cadrul lucrărilor de delimitare a terenurilor proprietate publică a statului aferent căii ferate sau materialele de stabilire a terenurilor elaborate de către Institutul „Dneproghiprotrans" şi coordonate cu serviciile funciare raionale;
3) pentru păduri – în temeiul materialelor amenajării silvice și de evidență a plantației silvice, materialele evidenței grafice;
4) pentru terenurile fondului apelor – se va ține cont de fîșiile riverane de protecție a apelor rîurilor și bazinelor de apă în conformitate cu prevederile Legii nr. 440-XIII din 27 aprilie 1995 cu privire la zonele şi fîşiile de protecţie a apelor rîurilor şi bazinelor de apă;
5) dacă pe teren sunt amplasaţi pilonii liniei aeriene de transport electric de tensiune înaltă (35-750 kV) – din terenul supus măsurării se va exclude suprafața ocupată de piloni, necesară pentru protecția lor, calculată pe baza normativelor și parametrilor stabiliți în dependență de tipul pilonilor. 

26. Reprezentantul autorităţii publice competente în comun cu titularul de drepturi, iar după caz,  reprezentanții instituțiilor ce administrează terenurile proprietate publică şi executantul lucrărilor cadastrale, în baza documentelor menționate la pct. 24 - 25 a prezentei Instrucțiuni, stabilesc punctele de cotitură a hotarelor terenului şi materializează acestea cu ţăruşi de lemn sau de metal. Materializarea cu borne de hotar se efectuează doar la solicitarea titularului de drept şi din contul acestuia.

27. În funcţie de situaţia concretă din teren, drept borne de hotar pot servi:

1) ţeavă de fier cu diametrul de 15-60 mm, lungimea minimă – 100 cm betonate în groapă cu dimensiuni minime de 300x300x1000 cm (Anexa 2, des. 1); 

2) stîlp din beton în formă de trunchi de piramidă cu parametrii: în partea de jos - 15x15 cm, în partea de sus - 10x10 cm, înălţimea - 90 cm (Anexa 2, des.2); 

3) în cazul în care punctul de cotitură se află la încheietura hotarelor şi una din liniile hotarului trece pe obiecte materializate (perete, gard, etc.) punctul de cotitură se indică printr-un semn de perete (Anexa 2, des. 3), diblul sau bulonul.

28. Rezultatele stabilirii hotarelor se stipulează în actul de stabilire a hotarelor (Anexa 3), care se semnează de reprezentantul autorităţii publice competente, titularul de drept, reprezentanţii autorităților publice centrale în cazul cînd terenul adiacent este proprietate publică a statului, executantul lucrărilor de măsurare, iar în cazul stabilirii hotarelor fixe – de titularii de drepturi a terenurilor adiacente sau de reprezentanţii acestora.
29. Dacă titularii terenurilor adiacente nu ajung la un acord privind stabilirea hotarelor și refuză semnarea actului de stabilire, ori nu sau prezentat la procedura de stabilire a hotarelor terenului, segmentul de hotar respectiv se consideră ca segment de hotar cu statut general.

30. Actul de stabilire a hotarului terenului se întocmește în două exemplare, care, după elaborarea planului geometric: unul - se prezintă titularului de drepturi, al doilea - se îndosariază în raportul lucrării, păstrat la executantul lucrării. Spre recepție Agenţiei Servicii Publice se transmite dosarul electronic care conţine fotocopia actului. Dacă la procedura de stabilire a hotarelor au participat şi titularii de drepturi ale terenurilor adiacente, la solicitarea acestora li se întocmesc fotocopii a actului de stabilire a hotarului.
31. După stabilirea hotarului se execută măsurătorile terestre. Măsurătorile terestre constau în realizarea reţelelor geodezice de îndesire şi ridicare în sistemul naţional de coordonate Moldref99, ridicarea detaliilor planimetrice cadastrale aflate pe limita şi în interiorul imobilului, culegerea atributelor, verificări şi validări a datelor existente.

32. Pentru realizarea reţelelor geodezice de îndesire şi ridicare, ridicarea detaliilor planimetrice cadastrale se folosesc receptoare GNSS şi/sau staţii totale. 
33. La executarea măsurărilor se va ţine cont de următoarele:
1) conturul clădiri amplasate pe teren, se determină pe limitele exterioare la nivelul solului. 
2) datele din teren cu dimensiunile elementelor măsurate cu telemetrul (după caz) se indică în schiţa de lucru.

34. Datele măsurărilor din teren se prelucrează utilizînd programe specializate cu întocmirea raportului măsurărilor. 
35. Precizia măsurătorilor terestre la determinarea sau restabilirea/transpunerea detaliilor planimetrice este specificată în tabelul 1. 

Tabelul 1

Precizia măsurărilor terestre
	Nr. d/o
	Modul de folosinţă (categoria) terenului
	Eroarea medie pătratică

EMP, m
	Toleranţa de poziţie liniară planimetrică reciprocă a punctelor de hotar  E(R), m

	1
	Terenurile din intravilanul municipiilor
	0,10
	0,20

	2
	Terenurile din intravilanul localităţilor, 
întovărăşirilor pomicole
	0,20


	0,40



	3
	Terenuri din extravilan
	0,40
	0,80


36. În cazul existenţei materialelor cartografice, verificate şi recepţionate în modul stabilit de Agenţie şi precizia acestora corespunde cerinţelor prezentei Instrucţiuni, detaliile planimetrice cadastrale a bunului imobil pot fi determinate şi cu ajutorul staţiilor fotogrammetrice, a programelor specializate pentru extragerea coordonatelor planimetrice de pe materiale cartografice.

37. Detaliile planimetrice cadastrale a bunului imobil, determinate cu utilizarea staţiilor fotogrammetrice, programelor specializate pentru extragerea coordonatelor planimetrice de pe materiale cartografice, pot fi utilizate numai pentru întocmirea documentaţiei cadastrale necesare înregistrării primare, fără întocmirea actului de stabilire a hotarului.
Secțiunea 4. Prelucrarea datelor, întocmirea şi aprobarea planului geometric
38. În baza coordonatelor detaliilor planimetrice, executorul lucrărilor crează straturile informaţionale grafice, cu respectarea prevederilor stipulate în Instrucţiunea cu privire la modul de ţinere a bazei de date grafice a cadastrului, aprobată de Agenţie.  
39. Executantul lucrării cadastrale se conduce de următoarele reguli:
1) respectarea topologiei hotarelor comune ale terenului măsurat și a terenurilor adiacente înregistrate în registrul bunurilor imobile. Astfel:

a) dacă punctele de cotitură comune a terenului adiacent înregistrat dispun de actul de stabilire a terenului, întocmit anterior, aceste puncte se preiau și pentru terenul măsurat nou, cu excepția cazurilor cînd punctele terenului nou măsurat au statut de calitate mai superior;
b) dacă coordonatele punctelor de cotitură a terenului nou măsurat, nu depăşesc limita EMP în raport cu punctele de cotitură a terenurilor adiacente înregistrate cu statut mai inferior, executantul preia coordonatele punctelor de cotitură a terenului nou măsurat;
c) nu se admit suprapuneri sau goluri între terenurile înregistrate și terenul nou măsurat, cu excepţia cazului în care punctele de cotitură comune ale terenurilor adiacente din baza de date grafică (înregistrate sau recepţionate anterior) deţin un nivel de calitate mai inferior decît punctele de cotitură comune ale terenului nou măsurat;

2) respectarea topologiei hotarului terenului nou măsurat cu hotarele unității administrativ-teritoriale (intravilanului localității) înregistrate în Registrul de Stat al unităților administrativ teritoriale și al străzilor din localitățile de pe teritoriul Republicii Moldova (SIA RUAT). Dacă  hotarul terenului și al unității administrativ-teritoriale (localității) se suprapun se va proceda astfel:
a) dacă hotarul unității administrativ-teritoriale (intravilanului localității) este stabilit şi există dosarul de stabilire, se va modifica hotarul terenului măsurat;  

b) dacă hotarul unității administrativ-teritoriale (intravilanului localității) nu este stabilit şi nu există dosarul de stabilire, executantul lucrării înștiințează administrația autorității publice locale despre necesitatea inițierii actualizării segmentului de hotar al unității administrativ-teritoriale (localității); 
c) clădirile, părțile componente ale clădirilor cu indicarea literelor acestora se vor prezenta conform prevederilor Instrucţiunii cu privire la modul de executare a lucrărilor cadastrale la nivel de clădiri şi încăperi izolate, aprobată prin ordinul Agenţiei nr. 07 din 17 ianuarie 2015.
40. Suprafaţa terenului determinată în baza coordonatelor punctelor de hotar se compară cu suprafaţa indicată în documentul ce confirmă dreptul de proprietate. În cazurile devierii de suprafețe, problema se soluționează conform prevederilor pct. 88 a prezentei Instrucțiuni.
41.  După stabilirea de către autoritatea publică competentă a parametrilor finali a terenului, executantul lucrării completează datele atributive şi întocmeşte planul geometric al terenului.
42. Planul geometric (Anexa 4) conţine următoarea informaţie:
1) amplasarea şi adresa bunului imobil;

2) hotarele terenului; 
3) punctele de cotitură al hotarelor;

4) reprezentarea tuturor construcţiilor (autorizate și neautorizate) amplasate pe teren;

5) indicarea adiacenţilor (numele, prenumele sau numerele cadastrale);

6) scara la care a fost întocmit planul;

7) catalogul coordonatelor şi dimensiunile segmentelor terenului;

8) tipul segmentelor de hotar (generale, fixe);

9) orientarea geografică a planului;

10) caracteristicile tehnice a terenului (destinația, modul de folosinţă, suprafaţa);

11) caracteristicile tehnice ale construcţiilor (destinația, modul de folosinţă, suprafața);

12) indicatorul (în colțul drept de jos al planului) cu informația privind scara la care a fost întocmit planul, data întocmirii, denumirea întreprinderii care a executat lucrarea, numele, prenumele, executorului şi numele, prenumele, semnătura persoanei care a verificat lucrarea;
13) alte date (servitute, partea bunului imobil transmis în arendă, locațiune);

14) mențiuni.

43. Planul geometric pe suport de hîrtie, se prezintă autorității publice competente pentru coordonare și după caz, aprobare.

Secțiunea 5. Întocmirea raportului lucrării 
44. Raportul lucrării se întocmeşte pe suport de hîrtie, conform modelelor din anexele prezentei Instrucțiuni şi în format electronic, în formate standardizate care să permită tipizarea, accesul și transferul de date. 
45. Materialele din raportul lucrării se semnează de către persoanele indicate în Anexa 5.

46. Componenţa raportului în dependență de tipul lucrării este indicat în Anexa 6.
47. Raportul lucrării pe suport de hîrtie se păstrează în arhiva executantului lucrării.

48. Raportul lucrării în format electronic, se întocmeşte de către executant cu aplicarea semnăturii electronice avansate-calificate şi reprezintă un fișier integru care conține copiile scanate a actelor raportului în dependență de tipul lucrării.

49. Raportul lucrării în format electronic se întocmește cu respectarea următoarelor cerințe:

1) digitizarea documentelor se face la o rezoluție optimă de minimum 150 dpi, iar în cazul cînd calitatea documentelor pe hîrtie este joasă rezoluția poate fi schimbată pînă la 200-300 dpi;
2) număr de culori – „foto”;
3) toate documentele să fie aranjate în ordine consecventă;

4) toate datele și imaginile din documente să fie clar vizibile;

5) imaginile să nu fie înclinate și să nu conțină benzi negre.

50. Pentru fiecare bun imobil pentru care este efectuată lucrarea, executantul lucrării formează obiectele informaționale, completează obligatoriu datele atributive (textuale și grafice) în volumul stabilit și întocmește pachetul digital conform cerinţelor Instrucţiunii cu privire la modul de ţinere a bazei de date grafice a cadastrului, aprobate de Agenţie.
51. În procesul lucrărilor cadastrale şi la finalizarea lor întreprinderea, care a executat lucrările, efectuează verificarea internă a lucrărilor. În cadrul verificării interne se examinează dacă lucrarea cadastrală este executată conform cerinţelor prezentei Instrucţiuni.
52. Executantul lucrării depune către Agenţia Servicii Publice, cererea de recepție cu anexarea raportului lucrării și a pachetului digital.
Secțiunea 6.  Recepţia lucrărilor cadastrale

53. Recepţiei sunt supuse toate lucrările cadastrale executate de întreprinderi private şi de stat.

54. Recepţia lucrărilor cadastrale este efectuată de către persoanele responsabile pentru recepţie din cadrul Agenţiei Servicii Publice.
55. Procedura de recepţie a lucrărilor cadastrale constă în verificarea raportului lucrării, documentarea verificării și actualizarea datelor din baza de date grafică.
56. Termenul de recepţie a documentaţiei cadastrale este de cel mult 5 zile lucrătoare din ziua primirii cererii și 8 zile lucrătoare în cazul executării lucrărilor cadastrale concomitente.
57. Verificarea raportului lucrării constă în:
1) verificarea componenţei raportului lucrării conform cerințelor Anexei 6 a prezentei Instrucțiuni;

2) verificarea respectării cerinţelor de calitate la întocmirea raportului în format electronic conform pct. 49 a prezentei Instrucțiuni;
3) verificarea existenţei semnăturilor necesare pe componentele raportului, conform cerințelor Anexei 5 a prezentei Instrucțiuni;
4) verificarea corespunderii elementelor planului geometric aprobat de autorităţile publice competente, cu obiectele informaţionale prezentate în format digital;

5) verificarea calităţii obiectelor informaţionale în format digital (lipsa suprapunerilor, completitudinea cu date atributive) conform cerinţelor Instrucţiunii cu privire la modul de ţinere a bazei de date grafice a cadastrului, aprobate de Agenţie.
58. Recepţia nu include verificarea următoarelor componente: (corectitudinea efectuării măsurătorilor terestre, întocmirea planului geometric, stabilirea hotarelor de autoritatea publică competentă, calcularea suprafeţei bunului imobil). 

59. Documentarea verificării constă în expunerea deciziei de recepţie sau de respingere a materialelor verificate.

60. În urma recepţionării lucrării, baza de date grafică se actualizează, iar raportul lucrării se transmite/transferă spre păstrare în arhiva ţinută de Agenţia Servicii Publice. 

61. Actualizarea bazei de date grafice constă în:

1) conferirea/activarea numărului cadastral, după caz;

2) plasarea în baza de date grafică a datelor grafice și atributive verificate.
62. Dacă raportul lucrării şi pachetul digital corespund cerinţelor prezentei Instrucţiuni, lucrarea cadastrală se recepţionează prin: 

1) aplicarea parafei „Recepţionat” pe  raportul lucrării (cu indicarea datei și numelui persoanei responsabile de recepție), în cazul în care raportul tehnic este întocmit pe suport de hîrtie, sau
2) întocmirea și transmiterea executantului lucrării cadastrale a Avizului de recepţie a lucrării conform Anexei 7, cu indicarea datei și numelui persoanei responsabile de recepție.
63. În cazul în care se constată erori la compartimentul „componenţa raportului” (lipsa unui act obligatoriu indicat în Anexa 6 din Instrucţiune sau erori comise la întocmirea datelor grafice (suprapuneri de hotare, completarea eronată a datelor atributive), se întocmeşte nota de constatare a divergențelor (Anexa 8), în care se nominalizează toate divergențele constatate şi completările necesare (cu referite la acte normative), şi se transmite solicitantului împreună cu toate materialele prezentate spre recepţie. 
64. Executantul lucrărilor este obligat să corecteze şi să prezinte raportul lucrării și pachetul digital corectat în termen de 10 zile lucrătoare din data expirării cererii de recepție.
65. Predarea materialelor corectate în termenul stabilit se efectuează fără achitarea repetată a serviciului.

66. Dacă executantul nu a prezentat în termenul stabilit raportul corectat, predarea repetată a materialelor spre recepţie se efectuează în baza unei cereri noi, cu achitarea serviciului respectiv.

67. Verificarea repetată se execută în termen de pînă la 3 zile lucrătoare. Dacă la verificarea repetată au fost depistate erori noi, la componentele corectate, materialele se restituie definitiv executantului (cu nota de constatare a divergenţelor), iar predarea ulterioară a materialelor corectate spre recepţie se efectuează în baza unei cereri noi, cu achitarea serviciului respectiv. 

68. Refuzul de recepţionare poate fi contestat la Agenţia Servicii Publice sau în instanţa de contecios administrativ.

Secțiunea 7.  Eliberarea documentației cadastrale beneficiarului

69. Beneficiarului i se eliberează un exemplar al raportului lucrării, sau/și documentația specială după scopul executării lucrărilor cadastrale.
70. Documentele se eliberează solicitantului (beneficiarului), după recepţia lucrării. 
71. Toate documentele eliberate solicitantului (beneficiarului) trebuie să fie cusute, numerotate, semnate şi ştampilate de executantul lucrărilor. 
72. Documentele urmează să conțină denumirea completă a întreprinderii emitente, numele executorului precum și denumirea organizației, numele și funcțiile persoanelor care au vizat/coordonat documentația eliberată.
Capitolul III. Actualizarea planului cadastral

Secțiunea 1.  Actualizarea planului cadastral

73. Planul cadastral este documentul tehnic generat din baza de date grafică și conţine obligatoriu următoarele date despre bunurile imobile (terenuri, construcţii, plantaţii perene şi alte bunuri imobile) înregistrate în registrul bunurilor imobile:

a) limitele sectoarelor cadastrale;

b) hotarele terenurilor şi punctele de cotitură;
c) tipul hotarelor terenurilor (generale sau fixe);

d) conturul clădirilor şi altor bunuri imobile înregistrate în registrul bunurilor imobile;

e) numerele cadastrale ale bunurilor imobile;

f) nivelul de calitate;

g) alte date (servitutea, părți din bunul imobil transmis în arendă/locațiune, etc.).

74. Nivelul de calitate a informației grafice se stabilește după următoarele criterii:

1)
  metoda de obținere a datelor grafice;

2) 
metoda de stabilire a hotarelor (statutul hotarelor);

3) 
precizia măsurărilor.

Nivelele de calitate a informației grafice sunt specificate în tabelul 2. 
Tabelul nr. 2

Nivelele de calitate a informației grafice

	Nivelul 

de calitate
	Metoda de obținere a coordonatelor
	Statutul hotarelor

	I
	Măsurători terestre cu racordare la rețeaua geodezică 
	Hotare fixe

	II
	Măsurători terestre cu racordare la rețeaua geodezică
	Hotare generale cu act de stabilire a hotarelor

	III
	Măsurători terestre cu racordare la rețeaua geodezică 
	Hotare generale fără act de stabilire a hotarelor

	IV
	Măsurători terestre fără racordare la rețeaua geodezică, sau în baza materialelor ortoimagine 
	Hotare generale fără act de stabilire a hotarelor

	V
	Măsurători terestre în sistemul convențional de coordonate, proiecte de organizare a teritoriului 
	Hotare generale fără act de stabilire a hotarelor

	VI
	Schema de amplasare a bunului imobil, în baza materialelor ortoimagine
	Hotare generale


75. Informația grafică cu nivelul de calitate I-II, precum și de nivelul III pentru planurile cadastrale întocmite în baza proiectelor de organizare a teritoriului repoziţionate în sistemul de coordonate Moldref99 cu mențiunea „Pentru transpunerea hotarelor în teren” pot fi utilizate la restabilirea hotarelor, soluționarea litigiilor funciare, transpunerea proiectelor în natură.
76. Informația din baza de date grafică a cadastrului referitoare la terenurile cu nivelul de calitate III – V are caracter informațional și nu poate fi utilizată pentru restabilirea hotarelor, transpunerea proiectelor de organizare a teritoriului în natură, soluționarea litigiilor funciare, etc. Suprafețele terenurilor cu acest nivel de calitate, din baza de date grafică, pot devia de suprafețele terenurilor din documentele de drept.
77. Planul cadastral se actualizează în cazurile:

1) modificării hotarelor terenurilor înregistrate prin stabilirea hotarelor de către autoritatea publică competentă, conform art. 152, art. 19 alin. (6)-(7) și art. 56 alin. (4) a Legii cadastrului bunurilor imobile nr. 1543 – XIII din 25 februarie 1998;

2) modificării hotarelor terenurilor cu acordul scris a titularilor de drepturi ale terenurilor adiacente, conform art. 18 alin. (4) lit. a) a Legii cadastrului bunurilor imobile nr. 1543 – XIII din 25 februarie 1998;
3) modificării hotarelor terenurilor în temeiul hotărîrii instanței de judecată;

4) edificării plantaţiei perene pe terenul înregistrat;

5) sistematizării definitive a proiectului de organizare a teritoriului;
6) încetării existenței bunului imobil.
78.    Actualizarea planului cadastral  se efectuează în temeiul planului geometric nou elaborat și a:

1) actului de stabilire a hotarului, întocmit de autoritatea publică competentă conform art. 19 alin. (6) din Legea cadastrului bunurilor imobile nr. 1543 – XIII din 25 februarie 1998;

2) actului de stabilire a hotarelor coordonat cu titularii de drepturi ale terenurilor adiacente, conform art. 38 a Legii cadastrului bunurilor imobile nr. 1543 – XIII din 25 februarie 1998 sau a actului de constatare, coordonat cu titularii de drepturi ale terenurilor adiacente, pentru cazul fixării hotarelor stabilite anterior;
3) hotărîrii instanţei de judecată;

4) deciziei consiliului local privind corectarea erorilor conform art. 55, alin. (41) al Legii cadastrului bunurilor imobile nr. 1543 – XIII din 25 februarie 1998;
5) deciziei consiliului local sau, după caz, hotărîrii Guvernului privind aprobarea listei terenurilor proprietate publică;
6) deciziei consiliului local privind modificarea suprafeței terenului;

7) documentelor ce constituie temei pentru stingerea obiectelor.
79. Modificările de suprafaţă se vor introduce numai în Registrul bunului imobil pentru care a fost întocmit planul geometric nou.

Secțiunea 2.  Identificarea bunului imobil

80. Identificarea terenului se efectuează în cadrul lucrării cadastrale curente, prin confruntarea  elementelor individuale  ale terenului care se conțin în documentația cadastrală (dosarul tehnic al bunului imobil, dosarul cadastral, registrul bunurilor imobile) cu datele constatate pe teren. Caracteristicele elementelor individuale sînt descrise  în tabelul 3.

Tabelul  3 
Caracteristica elementelor individuale ale terenului
	Elementele individuale prin care se identifică  terenul
	Conținutul elementului
	Denumirea documentului cadastral care conține descrierea elementului
	Necorespunderi care pot fi evidențiate

	

	Caracteristica amplasării
	Adresa, amplasarea (extravilan, intravilan), numărul cadastral
	Dosarul tehnic , Dosar cadastral, registrul bunurilor imobile
	Adresa eronată sau lipsa acesteia; Apartenență incorectă a terenului la zonă, masiv, sector.

	Caracteristica hotarului
	Coordonatele punctelor de cotitură, sistemul de coordonate, 
tipul hotarului
	Actul de stabilire (restabilire/transpunere)  a hotarelor, planul geometric și lista coordonatelor, 
	Sistem de coordonate convențional; 

Hotarele clasificate eronat.

	Caracteristica suprafeței
	Suprafața terenului din planul geometric, planul cadastral, din registrul bunurilor imobile
	Planul geometric, baza de date grafică, registrul bunurilor imobile
	Neîncadrarea în limita devierii  admisibile.

	Caracteristica destinației și a modului de folosință
	Destinația şi modul de folosință a terenului
	Dosarul tehnic al bunului imobil, registrul bunurilor imobile.
	Modificarea neautorizată a destinației terenului.


81. Confruntarea elementelor individuale ale bunului imobil din documentația cadastrală cu cele existente în teren se efectuează vizual (ex. caracteristica amplasării, caracteristica modului de folosință, caracteristica elementelor constructive), prin metoda măsurărilor (ex. caracteristica hotarului, determinarea coordonatelor punctelor de cotitură a conturilor materializate în teren), și analiza datelor (ex. caracteristica suprafeței).

82.   Necorespunderile cauzate de erorile tehnice comise în observațiile precedente (erori în calcule, stabilirea eronată a adresei, atribuire eronată a numărului cadastral sau substituirea numărului convențional, atribuirea incorectă a construcțiilor, terenului adiacent), se rectifică în cadrul lucrărilor curente, în temeiul consemnărilor respective în actul de constatare.

83. Identificarea bunului imobil se legalizează prin actul de constatare pe teren (Anexa 9), întocmit de executantul lucrării, care conține informații privind corespunderea datelor din teren cu datele din cadastru și propuneri de soluționare, în cazul necorespunderii datelor.

84. Actul de constatare pe teren se semnează de executantul lucrării cadastrale, iar în cazurile prevăzute de prezenta Instrucțiune și de autoritatea publică competentă.

Secțiunea  3. Modificarea hotarelor terenului prin stabilirea hotarelor 
de către autoritatea publică competentă
85. Modificarea hotarelor terenului prin stabilirea hotarelor de către autoritatea publică competentă, conform art. 152, art. 19 alin. (6)-(7) și art. 56 alin. (4) a Legii cadastrului bunurilor imobile nr. 1543 – XIII din 25 februarie 1998, se utilizează în cazul în care hotarul general al terenului proprietate privată pe planul cadastral nu corespunde cu posesiunea de fapt a terenurilor și lipsește actul de stabilire a hotarelor în dosarul tehnic al bunului imobil. 
86.   Limitele posesiunii de fapt pe teren pot fi determinate la fața locului de către autoritatea publică competentă și/sau executantul lucrărilor cadastrale după următoarele criterii:

1) împrejmuiri și marcaje ale terenului;

2) limitele terenului prelucrat;

3) limitele terenului plantat și spațiul aferent necesar deservirii plantației;
4) limitele terenului construit și spațiul necesar deservirii construcțiilor respective;

5) fîșiile forestiere, drumurile de acces și haturile între proprietăți.
87.  Pentru modificarea hotarelor terenului prin stabilirea hotarelor de către autoritatea publică competentă se respectă următoarele condiții:

1) stabilirea de către reprezentantul autorității publice competente a punctelor de cotitură a hotarului terenului, în temeiul documentelor ce confirmă drepturile, semnarea de către acesta a actului de stabilire și a schemei de stabilire a hotarelor;

2) dacă hotarul general al terenului reprezentat în planul cadastral nu corespunde cu posesia de fapt a terenurilor și lipsește actul de stabilire a hotarelor, reprezentantul autorității publice competente  stabilește hotarele terenului la fața locului în temeiul documentelor menționate la pct. 10-12 ale prezentei Instrucțiuni;
3) dacă în conformitate cu documentele existente  nu poate fi determinat hotarul determinat la momentul atribuirii terenului, atunci hotarul general se stabilește după posesia de fapt a terenurilor vecinilor;

4) dacă în lipsa documentelor menționate la pct. 10 - 12, autoritatea publică competentă stabilește hotarele terenului în alt mod decît posesia de fapt, atunci la procedura de stabilire sunt invitați titularii de drepturi ale terenurilor implicate în procesul de stabilire;
5) la stabilirea hotarelor generale a terenului se va ține cont de punctele de hotar stabilite anterior pentru terenurile vecine. Punctele de cotitură ale hotarelor generale stabilite anterior pot fi modificate numai cu acordul scris a titularilor de drepturi ale terenurilor vecine.

88. Dacă suprafaţa terenului măsurat diferă de suprafaţa înscrisă în documentul ce confirmă dreptul de proprietate (atît la lucrările executate prin metoda selectivă cît şi cea masivă), se procedează astfel:

1) dacă suprafaţă calculată este mai mică decît în documentul de drept, şi titularul de drepturi este de acord, se întocmeşte planul geometric şi se transmite spre coordonare şi aprobare; 

2) dacă suprafață calculată este mai mare decît în documentul de drept, dar în limitele indicate în tabelul 4, se întocmeşte planul geometric şi se transmite spre coordonare şi aprobare; 

	                                                                                                                                  Tabelul  4
Mărimea suprafeţelor terenurilor conform datelor din registrul bunurilor imobile (ha) şi devierile maxime admisibile (%)



	Suprafaţa (ha) 
	S ≤ 0,06 ha 
	0,06 ha < S ≤ 0,2 ha 
	0,2 ha < S ≤ 0,5 ha 
	0,5 ha < S ≤ 1,0 ha 
	S > 1,0 ha 

	Devierea maximă admisibilă (%) 
	10% 
	8% 
	5% 
	2% 
	1% 


3) dacă suprafață calculată este mai mare decît în documentul de drept, şi depăşeşte  limitele indicate în tabelul 4, autoritatea publică locală în comun cu titularul de drept stabileşte pe proiectul planului geometric, hotarul terenului atribuit în proprietate. Executantul lucrării elaborează planul geometric în hotarele indicate de autoritatea publică locală, descrie modificările respective în actul de stabilire a hotarelor şi le transmite spre coordonare şi aprobare. Hotarul proiectat se transpune în teren, cu întocmirea actului de transpunere. Surplusul de teren se transmite în proprietate/folosinţă în conformitate cu legislaţia în vigoare;

89. Pentru modificarea hotarelor terenului prin stabilirea hotarelor de către autoritatea publică competentă se parcurg următorii pași:
1) la cererea titularului de drepturi și în prezența executantului lucrării de măsurare, autoritatea publică competentă stabilește hotarele terenului la fața locului și întocmește actul de stabilire a hotarelor în conformitate cu prevederile secţiunii 3 (Capitolul II) a prezentei Instrucţiuni;

2) executantul lucrării efectuează măsurări pe teren, întocmește actul de constatare pe teren, planul geometric nou și raportul lucrării. Executarea măsurărilor, prelucrarea datelor şi întocmirea planului geometric se efectuează în conformitate cu prevederile secţiunii 3 şi 4 (Capitolul II) a prezentei Instrucţiuni;
3) în temeiul actului de stabilire a hotarului și a planului geometric nou întocmit, organul cadastral teritorial operează modificări în planul cadastral și registrul bunurilor imobile.
Secțiunea 4.  Modificarea hotarelor terenului cu acordul în scris a titularilor de drepturi ale terenurilor adiacente

90. Modificarea hotarelor terenului cu acordul scris a titularilor de drepturi ale terenurilor adiacente, conform art. 18 alin. (4) lit. a) a Legii cadastrului bunurilor imobile nr. 1543 – XIII din 25 februarie 1998, se utilizează în cazurile în care titularii de drepturi ale terenurilor  adiacente doresc să stabilească hotarele fixe a terenului. Această cale de actualizare necesită participarea la stabilirea hotarelor a tuturor titularilor de drepturi a terenurilor adiacente. 
91. Pentru modificarea hotarelor terenului pe calea dată, se parcurg următorii pași:
1) la cererea unuia sau mai multor titulari de drepturi, executorul lucrării cadastrale înștiințează din timp, cu cel puţin 2 zile înainte de începerea lucrărilor, titularii de drepturi a terenurilor adiacente (proprietarii terenurilor adiacente, coproprietarii, creditorii gajişti, titularii altor drepturi reale), despre iniţierea lucrărilor de stabilire a hotarelor fixe a terenului. Avizul despre înştiinţare se înmînează prin recipisă sau prin scrisoare recomandată, cu indicarea datei înmînării;

2) executantul identifică titularii de drepturi ale terenurilor adiacente în temeiul documentelor de identitate. În cazul în care se solicită executarea lucrărilor în localitatea în care n-au fost executate lucrări de înregistrare primară masivă, în scopul identificării proprietarilor de drepturi a terenurilor adiacente, se vor solicita şi documentele ce confirmă dreptul de proprietate. Datele referitoare la titularii de drepturi (reprezentanţii acestora), la documentul de identitate şi documentul ce confirmă drepturile asupra terenurilor se indică în actul de constatare pe teren (Anexa 9);
3) stabilirea hotarelor terenului la faţa locului se efectuează de către titularii de drepturi a terenurilor adiacente sau de reprezentanţii acestora în comun cu titularul de drepturi a terenului supus măsurării în prezența executantului lucrării cadastrale;  

4) după stabilirea hotarelor și reprezentarea punctelor de cotitură, executantul lucrărilor cadastrale întocmește actul de constatare pe teren (la stabilirea hotarului fix), care se semnează de către titularii de drepturi ale terenurilor adiacente, efectuează măsurări pe teren, întocmește planul geometric nou și raportul lucrării în conformitate cu prevederile capitolului III a prezentei Instrucţiuni;

5) executantul lucrării identifică bunul imobil și completează compartimentul respectiv al actului de constatare pe teren;

6) dacă un titular de drept asupra terenului adiacent refuză să semneze actul de constatare pe teren, sau dacă acesta nu s-a prezentat la lucrările de stabilire a hotarelor, segmentul de hotar dat se consideră stabilit ca hotar general;

7) în temeiul actului de constatare pe teren, semnat de titularii de drepturi implicaţi şi a planului geometric nou elaborat se introduc modificări în planul cadastral şi în registrul bunurilor imobile. 

Secțiunea 5. Modificarea hotarelor terenului 
în temeiul hotărîrii instanţei de judecată

92. Modificarea hotarelor terenului poate fi efectuată în baza hotărîrii instanţei de judecată dacă coproprietarii unui bun imobil sau proprietarii bunurilor imobile adiacente nu ajung la un acord privind stabilirea hotarelor. În acest caz, la solicitarea titularului de drepturi, instanța de judecată, organele fiscale, administratorul insolvabilităţii sau executorul judecătoresc numește un executant al lucrării cadastrale, căruia îi cere să prezinte variante privind poziția hotarelor în raport cu cele stabilite de autoritatea publică competentă.

93. În cazul în care hotarele terenului au fost stabilite anterior, iar în dosarul tehnic există actul de stabilire a hotarelor, executantul lucrării restabileşte în teren hotarele stabilite, determină limitele posesiei de fapt (conform împrejmuirilor), compară hotarele stabilite în raport cu posesia de fapt, elaborează planul geometric cu reprezentarea prin linie continuă a hotarelor stabilite, iar prin linie întreruptă limitele posesiei de fapt.

94. În cazul în care hotarele terenului nu au fost stabilite anterior, executantul lucrării înştiinţează  în scris autoritătea publică competentă privind necesitatea stabilirii hotarelor terenului în cauză. După stabilirea hotarului de către reprezentantul autorității publice locale şi întocmirii actului de stabilire a hotarului, executantul elaborează planul geometric, pe care se reprezintă hotarele terenului stabilite de autoritatea publică competentă.

95. Dacă titularul de drepturi nu este de acord cu hotarele stabilite de către autoritatea publică competentă, executantul lucrării va reprezenta pe planul geometric, prin linie continuă –  hotarele stabilite de către reprezentantul autorității publice locale, iar prin linie punctată – poziția împrejmuirilor materializate şi va descrie în actul de constatare informaţia reprezentată pe plan.
96. În cazul în care titularii adiacenți indică poziții diferite a hotarului, acestea vor fi reprezentate pe planul geometric în raport cu hotarele stabilite de autoritatea publică competentă. Variantele indicate în plan vor avea descrierea în actul de constatare pe teren.
97. În cazul în care reprezentantul autorității publice locale refuză să stabilească hotarele terenului, executantul întocmește în adresa beneficiarului actul de constatare, care va descrie imposibilitatea executării lucrării cadastrale cu trimitere la actele normative cu menţiunea  că lucrările pot fi finalizate în condiţiile în care beneficiarul va implica la executarea lucrărilor autoritatea publică competentă.
98. Varianta acceptată de instanța de judecată se transpune în teren, iar actul de transpunere se semnează de executant și beneficiarul lucrării.

99. Modificările în documentaţia cadastrală se efectuează în temeiul hotărîrii instanţei de judecată și a planului geometric acceptat de instanța de judecată.
Capitolul IV. Procedura de executare a altor tipuri de lucrări cadastrale
Secțiunea 1. Restabilirea hotarelor
100. Restabilirea hotarelor terenurilor, atribuite anterior în modul stabilit, se efectuează la cererea titularilor dreptului de proprietate sau ale altor drepturi reale cu acordul proprietarilor, instanţei de judecată, organelor fiscale, în cazurile pierderii (deteriorării) totale sau parţiale în teren, a bornelor de hotar şi/sau a elementelor care materializau hotarele tеrenului, precum şi la soluţionarea litigiilor funciare.   

101. Restabilirea hotarelor terenului se efectuează în cazul în care:

1) bunul imobil este înregistrat în registrul bunurilor imobile, și
2) la organele cadastrale teritoriale există actul de stabilire a hotarelor, semnat de reprezentantul autorităţii publice competente sau actul de constatare pe teren semnat de titularii de drepturi ale  terenurilor adiacente; 

3) planul cadastral este întocmit în sistemul de coordonate Moldref99.

102. Restabilirea hotarelor terenului se efectuează numai în baza planului cadastral eliberat de Agenţia Servicii Publice, care va conține catalogul de coordonate și inscripţia „Pentru restabilirea hotarelor”.

103. Lucrările de restabilire a hotarelor includ următoarele etape:

1) lucrări pregătitoare;

2) întocmirea desenului tehnic, după caz;

3) determinarea coordonatelor punctelor de cotitură a hotarului terenului şi materializarea lor prin borne sau semne de hotar;

4) întocmirea actului de restabilire a hotarului.

104. La etapa lucrărilor pregătitoare se efectuează colectarea, sistematizarea şi examinarea următoarelor materiale: 

1) planul cadastral al bunului imobil;

2) copia dosarului tehnic, inclusiv a actului de stabilire a hotarelor;

3) copia documentului, ce confirmă dreptul asupra terenului;

4) lista coordonatelor punctelor de cotitură a hotarului terenului în cauză; 

5) datelor despre reţeaua geodezică naţională şi de îndesire, obţinute de la Fondul de Date Geospaţiale al Agenţiei Relaţii Funciare şi Cadastru.

105. La etapa lucrărilor pregătitoare se stabileşte conţinutul, volumul lucrărilor, tehnologia executării lucrărilor, organizarea şi termenul executării.

106. După caz, se  întocmește desenul de execuţie, în care se reflectă următoarele elemente:

1) punctele reţelei geodezice;

2) punctele reţelei de trasare;

3) punctele de cotitură a hotarului;

4) numerele cadastrale ale terenurilor restabilite şi celor adiacente;

5) coordonatele punctelor de cotitură a hotarului restabilit.

107. Restabilirea hotarelor sectorului de teren se efectuează la faţa locului, în prezenţa titularului de drepturi asupra terenului şi persoanelor interesate, hotarele cărora urmează a fi restabilite.

108. Pentru restabilirea în natură a punctelor de hotar ale terenului se folosesc utilaje şi metode care asigură EMP a punctului trasat.

109. Rezultatele restabilirii şi coordonării hotarelor se stipulează în actul de restabilire a hotarelor (Anexa 10), care se semnează de titularul de drept asupra terenului, hotarele căruia au fost restabilite pe teren și de executantul lucrărilor. La actul de restabilire se anexează planul cadastral, eliberat anterior de oficiul cadastral teritorial.

110. În cazul în care nu sunt respectate cerinţele specificate în pct. 101, lucrările de restabilire a hotarelor nu se execută. În asemenea cazuri se iniţiază lucrările de elaborare a planului geometric/ sau actualizare a planului cadastral,  în conformitate cu prevederile prezentei Instrucţiuni.

Secțiunea 2. Sistematizarea definitivă a proiectelor de organizare a teritoriului

111. Lucrările de sistematizare definitivă a proiectelor de organizare a teritoriului, se efectuează în scopul poziţionării corecte a planului cadastral (elaborat în baza proiectului de organizare a teritoriului), în limitele conturului de teren supus iniţial parcelării.
112. Lucrările se efectuează prin repoziţionarea planului cadastral (elaborat în baza proiectului de organizare a teritoriului), în limitele iniţiale a contururilor de teren supuse parcelării.

113.  Lucrările de sistematizare pot fi inițiate de către beneficiarii lucrărilor cadastrale stipulați în pct. 3 a prezentei Instrucțiuni.

114. Sistematizarea definitivă a proiectelor de organizare a teritoriului include următoarele etape:

1) lucrări pregătitoare;

2)  stabilirea limitelor conturului de teren iniţial, prin efectuarea măsurărilor terestre, sau prin metoda fotogrametrică, dacă precizia materialelor cartografice utilizate asigură respectarea cerinţelor prezentei Instrucţiuni; 
3) repoziţionarea planului cadastral;

4) recepția lucrării.

115. La etapa lucrărilor pregătitoare se efectuează colectarea, sistematizarea şi examinarea următoarelor materiale: 

1) harta contururilor la scara 1:10000 care a servit drept bază la determinarea fondului de privatizare şi elaborarea proiectelor de organizare a teritoriului.
2) planul cadastral, sistematizat anterior în baza planului de ortoimagine;

3) lista titularilor de drepturi asupra terenurilor din masivul respectiv;

4) date despre reţelele geodezice naționale, îndesire, stațiile permanente și rețelele de stații permanente GNSS.

116. La etapa stabilirii hotarelor, reprezentantul autorității publice competente indică limitele conturului de teren. La determinarea limitelor conturului de teren se va ține cont de elementele naturale (ex. fîșii forestiere, drumuri de cîmp).
117. În cazul în care, după stabilirea hotarelor, proiectul de organizare a teritoriului nu se încadrează în limitele iniţiale a conturului de teren supus parcelării, sau în limitele erorii admisibile, lucrarea se stopează, se întocmește actul de constatare pe teren în care se descriu problemele evidențiate și se formulează propuneri de inițiere a procedurii de corectare a erorilor comise la elaborarea proiectului de organizare a teritoriului.

118. În cazul în care după stabilirea hotarelor se confirmă corectitudinea întocmirii proiectului de organizare a teritoriului, executantul lucrărilor cadastrale:

1) repoziţionează proiectul de organizare a teritoriului în limitele hotarelor stabilite;

2) întocmește actul de constatare pe teren cu descrierea rezultatelor obținute în urma repoziţionării proiectului de organizare a teritoriului. Actul de constatare se semnează de executant și reprezentantul autorității publice locale;
3) modifică datele atributive referitoare la „CodColect” tuturor terenurilor din cadrul conturului (care conform clasificatorului indică că proiectul de organizare a teritoriului a fost sistematizat definitiv);
4) întocmește și prezintă organului cadastral teritorial, raportul lucrării privind repoziţionarea proiectului de organizare a teritoriului și pachetul digital (planul cadastral sistematizat definitiv în formă electronică şi pe suport de hîrtie) pentru actualizarea planului cadastral. Raportul  lucrării va conține următoarele materiale: nota explicativă, actul de constatare, planul cadastral pînă și după repoziţionare.

119. În baza materialelor prezentate, persoana responsabilă de recepţia lucrărilor, verifică dacă ordinea amplasării terenurilor în proiectul de organizare a teritoriului pînă și după repoziţionare nu s-a modificat.
120. În urma verificării persoana responsabilă de recepţia lucrărilor, actualizează baza de date grafică (activarea datelor recepţionate: grafice şi atributive) pentru terenurile sistematizate definitiv (care ulterior nu vor putea fi resistematizate), transmite/transferă spre păstrare în arhiva ţinută de Agenţia Servicii Publice, planul cadastral sistematizat definitiv.

121. Planul cadastral sistematizat definitiv permite executarea altor tipuri de lucrării cadastrale (ex. transpunerea în teren a proiectului de organizare, formarea bunurilor imobile, amplasarea plantațiilor perene, etc.).
Secțiunea 3.  Transpunerea în teren a hotarelor 
122. Transpunerea hotarelor este un complex de lucrări executate în vederea transpunerii proiectului de organizare a teritoriului sau a proiectului planului urbanistic, stabilirii și marcării prin borne a hotarelor terenului (terenurilor). 

123. Lucrările de transpunere în teren se efectuează numai în baza planului cadastral eliberat de Agenţia Servicii Publice, care va conține catalogul de coordonate și inscripţia „Pentru transpunerea hotarelor în teren”.
124. Transpunerea hotarelor în teren include următoarele etape:

1) lucrări pregătitoare;

2) transpunerea coordonatelor punctelor de cotitură a hotarului terenului şi materializarea lor prin borne sau semne de hotar;

3) întocmirea actului de transpunere a proiectului în teren.

125. La etapa lucrărilor pregătitoare se efectuează colectarea şi examinarea materialelor:
1) planul cadastral, sistematizat anterior în baza planului de ortoimagine;

2) lista titularilor de drepturi asupra terenurilor din masivul respectiv;

3) date despre reţelele geodezice naționale, îndesire, stațiile permanente și rețelele de stații permanente GNSS. 

126. La transpunerea hotarelor în teren, se întocmește desenul tehnic, în care se reflectă următoarele elemente:

1)  punctele reţelei de trasare, după caz;

2)  punctele de cotitură;

3)  coordonatele punctelor de cotitură.

127. Transpunerea hotarelor se efectuează în prezenţa reprezentantului autorităţii publice locale şi titularului dreptului de proprietate asupra terenului hotarele căruia urmează a fi transpuse sau reprezentantului legal al acestuia.
128. Lucrările de transpunere se efectuează în baza coordonatelor punctelor de hotar din planul cadastral. În cazul executării lucrării de transpunere cu utilizarea staţiei totale, pentru terenurile cu unghiul de înclinaţie  > 1,5°, la distanţele reduse la orizont indicate în desenul tehnic, se vor adăuga compensaţiile pentru înclinarea terenului. Punctele de cotitură a hotarului terenului se marchează la solicitarea beneficiarului cu  borne de hotar.

129. În rezultatul transpunerii hotarelor în teren, executantul întocmește actul de transpunere a hotarelor în teren, cu descrierea lucrărilor executate şi anexează planul cadastral al bunului imobil transpus în teren.

130. Actul de transpunere a hotarelor în teren (Anexa 10) se perfectează în două exemplare şi se semnează de persoana responsabilă a administraţiei publice competente, de titularul de drepturi şi executantul lucrărilor. Un exemplar al actului se prezintă beneficiarului, al doilea se păstrează în raportul lucrării.
131. Copia actului de transpunere a hotarelor în teren în format digital se prezintă Agenţiei Servicii Publice. În baza actului de transpunere a hotarelor în teren, se actualizează informaţia atributivă  pentru terenurile hotarele cărora au fost transpuse în natură.
Secțiunea 4.  Întocmirea documentaţiei cadastrale a plantaţiei perene

132. Pentru executarea lucrării cadastrale pe plantația perenă, solicitantul va prezenta            executantului lucrării:

1) copia certificatului de proprietate, sau alte acte juridice ce confirmă dobîndirea dreptului de proprietate asupra plantaţiei perene, hotărîrea instanţei de judecată, contractul de vînzare-cumpărare - dacă lucrarea cadastrală se execută în scopul înregistrării plantaţiilor perene care au fost transmise deţinătorului în contul cotelor valorice din bunurile întreprinderilor agricole;

2) copia caracteristicii plantaţiilor perene în primul an de vegetaţie, supuse înregistrării la venituri, copia actului de recepţionare şi înregistrare la venituri a plantaţiilor perene în primul an de vegetaţie şi proiectul plantaţiei perene, perfectate în conformitate cu prevederile Regulamentului cu privire la modul de recepţionare şi înregistrare la venituri a plantaţiei perene în primul an de vegetaţie (anexele 1 şi 2 ale Regulamentului), aprobat prin Hotărîrea Guvernului nr. 705 din 20 octombrie 1995 - dacă lucrarea cadastrală se execută în scopul înregistrării plantaţiei perene nou înfiinţate;
3) planul plantaţiei perene (proiectul de plantare) – după caz.

133.   Executantul obține de la Agenţia Servicii Publice lista proprietarilor terenurilor şi grevările înregistrate în registrul bunurilor imobile pe terenurile pe care este amplasată plantaţia.

134. În cazul în care caracteristica plantaţiilor perene în primul an de vegetaţie, supuse înregistrării la venituri şi actul de recepţionare şi înregistrare la venituri a plantaţiilor perene în primul an de vegetaţie lipsesc, sau datele din documentaţia respectivă după verificare, nu corespund situaţiei în teren, executorul lucrării întocmeşte actul de constatare a plantaţiei perene (Anexa 11), care va fi semnat de comisia care a efectuat revizia plantaţiei perene în corespundere cu Hotărîrea Guvernului nr. 705 din 20  octombrie 1995. 

135. Actul de constatare, este obligatoriu pentru înregistrarea plantaţiei perene. În actul de constatare se va specifica corespunderea sau necorespunderea documentaţiei cadastrale cu situaţia din natură. 

136. În cazul în care, în cadrul lucrărilor pregătitoare sunt evidenţiate: 
1) erori comise la elaborarea proiectului de organizare a teritoriului (erori de sistematizare, suprapuneri cu alte terenuri, erori de proiectare, etc.), sau

2) pe terenurile pe care sunt amplasate plantaţiile perene (dar care nu-i aparţin proprietarului plantaţiei perene), nu sînt înregistrate în registrul bunurilor imobile grevările (arenda), inclusiv pe terenurile proprietate publică a administraţiei publice locale, alocate (în proiect) pentru căile de acces,   

acest fapt va fi consemnat în actul de constatare pe teren, iar solicitantul va fi înştiinţat despre corectarea erorilor şi/sau înregistrarea dreptului de arendă asupra terenului pînă la înregistrarea dreptului asupra plantaţiei perene.

137. În cazul în care unul şi acelaşi proprietar a procurat mai multe terenuri, avînd hotare comune şi a plantat pe acestea plantaţia perenă, executantul lucrării îi va propune proprietarului, concomitent cu înregistrarea plantaţiei perene să efectueze formarea prin comasare a terenurilor dobîndite în proprietate.
138. În cazul în care planul plantaţiei perene (proiectul de plantare) este elaborat în formă electronică cu racordarea acestuia la sistemul de coordonate Moldref99, dar nu poate fi identificat pe materialele ortoimagine, executantul va efectua verificarea corespunderii planului cu situaţia din natură prin măsurările respective pe perimetrul plantaţiei perene.
139. Planul plantaţiei perene (proiectul de plantare) poate fi considerat ca necorespunzător situaţiei în natură, dacă măcar una din dimensiunile laturilor măsurate nu se încadrează în parametrii proiectului de plantare sau nu corespunde cu suprafaţa plantată.
140. Conturul plantației perene se determină pe limitele externe a elementelor proiectului plantaţiei perene (drum, fășie de protecție) elaborat în sistemul de coordonate Moldref99, iar în cazul lipsei proiectului, sau a elementelor de proiect (drum, fășie de protecție) - la distanţa de ½ a şi ½ b de la ultimul butaş (copac), unde a este distanţa dintre rînduri, iar b distanţa dintre butaşi (copaci). În suprafaţa totală a plantaţiei perene se include suprafaţa plantată, drumurile între tarlale, fîşiile de protecţie, locurile pentru păstrarea producţiei şi tehnicii/ inventarului).
141.  Fiecărei tip de plantație i se atribuie cîte un număr cadastral la nivel de construcții, utilizînd unul din numerele cadastrale a terenului, preferabil a terenului pe care este amplasată plantația perenă, aflată în proprietatea proprietarului plantației perene. 
142.  Dacă plantația perenă este alcătuită din mai multe tipuri de plantații  (plantație viticolă, plantație de pomi fructiferi, plantații nucifere, etc.), bunul imobil se creează pe conturul fiecărui tip de plantație aparte, indiferent de numărul de terenuri pe care este amplasată plantația perenă.
143. Planul plantaţiei perene, actualizat, se semntază de executantul lucrării, proprietar şi specialistul pentru reglementarea regimului proprietăţii funciare, primar.

144. În rezultatul lucrărilor cadastrale se întocmeşte raportul lucrării care va conţine: actul de constatare  şi planul actualizat a plantaţiei perene.
Secțiunea 5.  Reprezentarea pe  planul cadastral a  părții din teren

145. În cazul executării lucrării cadastrale de reprezentare a părții din teren transmis în arendă, uz, uzufruct, abitație, servitute, lucrările cadastrale se execută cu acordul proprietarului terenului și doar în privinţa părții din teren în cauză. În acest caz, pe planul cadastral al terenului se marchează partea ce se transmite în arendă, locațiune, uz, uzufruct, abitație, servitute, conform prevederilor prezentei Instrucțiuni.
146. În cazul atribuirii în arendă, uz, uzufruct, servitute, abitație a unei părți din teren, la actul ce confirmă dreptul se anexează planul cadastral, cu reprezentarea părții din teren ce se atribuie în arendă, locațiune, uz, uzufruct, servitute, abitație și actul de stabilire a limitei părții.
147.  Procedura de reprezentare a părții din teren pe planul cadastral se realizează în următoarea consecutivitate a acțiunilor:
1) proprietarul terenului sau titularii de drepturi patrimoniale, iniţiază executarea lucrării de  reprezentare pe planul cadastral a părții din teren ce se transmite în arendă, locațiune, uz, uzufruct, servitute, abitație;
2) executantul lucrării obține de la organul cadastral teritorial planul cadastral al terenului respectiv și determină calea de reprezentare pe planul cadastral a părții din teren: măsurări terestre în teren sau, elaborarea proiectului părții din teren cu transpunerea în teren a proiectului. În cazul în care planul cadastral conține erori, lucrarea se stopează pînă la corectarea erorii, conform cerințelor prezentei Instrucțiuni;
3) în cazul măsurărilor în teren, titularul de drepturi în comun cu persoana cointeresată, în prezența executantului lucrării, stabilește în teren limitele părții din teren ce se atribuie în arendă, locațiune, uz, uzufruct, servitute, abitație și le marchează cu țăruși. Executantul lucrării  întocmeşte actul de stabilire a limitei părţii din teren (Anexa 12); 

4) executantul lucrării efectuează măsurările terestre în sistemul național de coordonate Moldref99 și reprezintă pe planul cadastral partea din teren care se atribuie în arendă, locațiune, uz, uzufruct, servitute, abitație.

5) dacă partea din teren se determină prin metoda proiectării, limitele părții se transpun în teren, în temeiul proiectului, în prezența titularului de drepturi și a persoanei cointeresate cu reprezentarea punctelor de cotitură cu ţăruşi.

148.  Planul cadastral cu reprezentarea părții din teren conține următoarea informație:

1) schema de încadrarea a terenului;

2) hotarele terenului și a punctelor de cotitură, conturile clădirilor amplasate pe acesta (după caz), partea de teren ce se atribuie în arendă, locațiune, uz, uzufruct, servitute, abitație  marcat cu indexul „P” și numărul părții (ex. P1, P2), precum și părțile din teren transmise anterior  în arendă, locațiune, uz, uzufruct, servitute, abitație în cazul existenței acestora (după caz);  

3) date despre teren (numărul cadastral al bunului imobil, adresa bunului imobil, modul de folosință, suprafața bunului imobil);

4) date despre partea din teren ce se atribuie în arendă, locațiune, uz, uzufruct, servitute, abitație (nr. părții, tipul grevării, suprafața părții, metoda de obținere a coordonatelor punctelor pentru teren (GNSS, cartografic);

5) coordonatele punctelor de cotitură a limitei părții din teren;

6) dimensiunile de legătură a limitelor părţii din teren;

7) scara la care a fost întocmit planul;

8) data elaborării planului;

9) denumirea întreprinderii care a executat lucrarea.

149.  Actul de stabilire a limitelor părţii din teren se semnează de proprietar, persoana cointeresată, și executantul lucrării. Actul de stabilire a limitelor părții și planul cadastral cu reprezentarea părţii se anexează la actele privind dreptul de proprietate, constituind parte componentă a acestora.

150.  Lucrarea de marcare pe planul cadastral a părții din teren ce se atribuie în arendă, locațiune, uz, uzufruct, servitute, abitație se prezintă spre recepție Agenţiei Servicii Publice. 
Capitolul V.  Procedura de executare a lucrărilor cadastrale în vederea înregistrării primare masive

Secţiunea 1. Dispoziții generale

151. Procedura de executare a lucrărilor cadastrale, în vederea înregistrării primare masive reprezintă un complex de lucrări tehnice, economice şi juridice, iniţiate în cadrul unui program de stat, în baza documentelor ce confirmă dreptul de proprietate asupra bunului imobil şi alte drepturi patrimoniale.
152. Procedura de executare a lucrărilor cadastrale la nivel de teren în vederea înregistrării primare masive include:

1) lucrări pregătitoare;

2) identificarea hotarelor bunurilor imobile;
3) prelucrarea datelor şi întocmirea planului geometric;

4) întocmirea raportului lucrării;

5) recepţia lucrărilor cadastrale.

Secţiunea 2.  Lucrări  pregătitoare

153. În cadrul lucrărilor pregătitoare, executantul lucrărilor cadastrale va colecta şi analiza următoarele materiale şi documente:

1) registrul coordonatelor punctelor geodezice;

2) planul cadastral existent şi planul ortoimagine;

3) lista numerelor cadastrale înregistrate la organul cadastral teritorial, inclusiv numerele cadastrale convenționale  şi datele despre sectoare cadastrale;

4) planul hotarului unităţii administrativ – teritoriale și a localității;

5) lista titularilor de drepturi ale bunurilor imobile înregistrate în registrul bunurilor imobile;

6) registrul cadastral al deţinătorilor de teren, registrul de evidenţă a gospodăriilor, actele de atribuire a terenurilor, alte materiale ce conţin date cadastrale păstrate în arhiva autorităţilor publice locale;

7) informaţia din arhiva organului cadastral teritorial (dosarele de inventariere tehnică a fostelor birouri de inventariere tehnică, dosarele tehnice întocmite în mod selectiv, etc.).

Secţiunea 3.  Identificarea hotarelor bunurilor imobile
154. Hotarele bunurilor imobile, se identifică în teren (prin măsurări terestre) sau în baza materialelor cartografice întocmite prin metoda fotogrametrică.

155. Determinarea coordonatelor punctelor de cotitură a hotarelor, se execută în conformitate cu prevederile Capitolului II, secţiunii 3 a prezentei Instrucţiuni.  
156. Hotarele terenurilor se reprezintă în schemele cadastrale de cîmp. Schemele cadastrale conţin date privind gardurile, hotarele juridice a  terenurilor, dimensiunile acestora, clădiri, numerele cadastrale atribuite selectiv şi se coordonează cu autoritatea publică competentă (primarul şi specialistul pentru reglementarea regimului proprietăţii funciare).

157. Hotarele terenurilor aferente caselor de locuit, vor fi identificate în limitele hotarelor existente, care de regulă coincid cu contururile fixe (garduri). 
158. Hotarele terenurilor ocupate de blocuri de locuit vor fi identificate în limitele perimetrului soclului construcţiei. În cazul în care obiectul este constituit din mai multe tronsoane şi au aceaşi adresă, hotarele vor fi formate consultîndu-se materialele din arhiva organului cadastral teritorial, cu coordonarea hotarelor cu autoritatea publică competentă.

159. Hotarele terenurilor pe care sunt amplasate obiectele de menire social–culturală (şcoli, grădiniţe de copii, case de cultură, etc.), de uz public (pieţe, grădini publice, parcuri, cimitire, etc.), obiectele industriale şi comerciale, vor fi  identificate conform documentelor de atribuire a terenurilor, iar în cazul lipsei acestora vor fi reprezentate pe plan în hotarele existente (garduri). În cazul în care terenul este în proprietate publică, iar hotarele nu sunt materializate, hotarele vor fi prezentate şi confirmate de către reprezentantul autorităţii publice locale în schema de stabilire a hotarelor.

160. Construcţiile se reprezintă prin conturul soclului, în cazul măsurărilor, sau prin conturul acoperişului, în cazul utilizării datelor planului cu ortoimagini.
161. Lucrările pentru terenurile din extravilanul localităţii se realizează în următoarea consecutivitate a acțiunilor:
1) se vor examina materialele de atribuire a terenurilor în proprietate sau folosinţă şi registrul cadastral al deţinătorilor de teren;

2) se obţin de la autoritatea publică competentă respectivă şi se vor examina listele şi schemele de amplasare a sectoarelor de teren cu indicarea titularilor de drepturi. Listele şi schemele respective vor fi aprobate de autoritatea publică competentă;
3) se vor solicita şi obţine informaţii despre titlurile de autentificare a drepturilor deţinătorilor de teren perfectate anterior, copiile deciziilor de atribuire a terenurilor în proprietate şi/sau folosinţă.

162. Planul geometric pentru terenurile (mod de folosinţă – grădini), la cererea autorităţii publice locale poate fi întocmit prin două metode:

1) măsurări terestre a situaţiei existente. În acest caz sunt executate măsurători terestre ale hotarelor pentru fiecare sector de teren aparte. Reprezentantul autorităţii publice locale în comun cu titularii de drepturi vor marca punctele de hotar  pentru determinarea  coordonatelor; 

2) metoda proiectării, conform listelor şi schemelor prezentate de primărie. În acest caz se determină hotarele cîmpului, şi se elaborează proiectul de organizare a teritoriului.
163. În cadrul lucrărilor de identificare se precizează datele despre titularul de drept şi adresa fiecărui bun imobil.

Secțiunea 4.  Prelucrarea datelor şi întocmirea planului geometric

164. După finisarea lucrărilor de identificare se crează straturile informaţionale şi se completează informaţia atributivă cu respectarea prevederilor stipulate în Indicaţiile tehnico–redacţionale privind crearea planurilor digitale aprobate de Agenţie. Pentru fiecare teren se indică numărul cadastral. Informaţia grafică despre hotarele raioanelor, zonelor, masivelor şi sectoarelor cadastrale, precum şi numerele acestora se conţine în harta de bază a teritoriului.

165. La numerotarea terenurilor se vor lua în consideraţie numerele cadastrale atribuite deja de organul cadastral teritorial în cadrul înregistrării selective. Aceste numere nu se modifică, cu excepţia cazurilor:

1) existenţei numerelor cadastrale convenţionale. În acest caz numărul convenţional se va substitui prin numere cadastrale permanente;

2) cînd două sau mai multe  numere identice s-au atribuit la bunuri imobile diferite. În acest caz, unul din aceste numere va fi păstrat, iar celelalte vor fi schimbate de organul cadastral teritorial, la propunerea executantului lucrării. 

166. După atribuirea numerelor cadastrale terenurilor, se va efectua verificarea corespunderii datelor despre bunul imobil din informaţia descriptivă (adresa, numărul cadastral) cu datele din planul geometric în format electronic.

167. În cazul în care coordonatele punctelor de cotitură a terenurilor, conform planului întocmit în mod masiv, nu corespund coordonatelor hotarelor terenurilor conform planului întocmit, în mod selectiv, iar necorespunderea este generată de erori inadmisibile de măsurare, pe planul geometric nou întocmit vor fi reprezentate hotarele terenurilor conform măsurărilor efectuate în cadrul înregistrării primare masive. Bunurile imobile, cu nivelul de calitate a informației grafice I sau II,  nu se modifică.
168. Planul geometric al bunurilor imobile va conţine:

1) hotarele zonei, masivului, sectorului cadastral;

2) hotarele terenurilor;

3) reprezentarea conturilor construcţiilor;

4) numerele de adrese ale construcţiilor;

5) numerele cadastrale;

6) scara planului;
7) denumirea întreprinderii care a întocmit planul geometric, anul şi luna executării lui.

169. Executantul lucrării cadastrale este obligat să efectueze verificarea calităţii lucrărilor atît pe parcurs, cît şi la finalizarea etapelor de lucru în teren şi la birou. Verificarea fiecărei etape de lucru are drept scop asigurarea  respectării  prevederilor instrucţiunilor respective, condiţiile tehnice de execuţie şi forma de prezentare a rezultatelor, în scopul excluderii greşelilor ce ar putea influenţa negativ lucrările în cadrul următoarelor etape.

170. În cazul executării măsurărilor terestre, Inspectoratul de Stat pentru Supravegherea Geodezică Tehnică și Regim exercită verificarea dezvoltării rețelei de ridicări cu precizie înaltă, după caz, precum și verificarea calității și preciziei lucrării cadastrale. În rezultatul verificării lucrărilor, Inspectoratul perfectează actul privind calitatea lucrărilor executate. În cazul depistării unor erori, materialele se resping, iar  executantul lucrărilor le corectează şi le prezintă repetat spre o nouă verificare.
171. După verificarea lucrărilor, executantul lucrărilor prezintă autorităţii publice locale spre examinare şi aprobare următoarele documente:

1) planul geometric;

2) schemele de stabilire a hotarelor, care nu coincid cu contururile fixe (garduri, haturi);

3) lista persoanelor ale căror date din buletinul de identitate (paşaport) nu au fost identificate;

4) lista persoanelor cărora li s-a atribuit anterior terenul în proprietate;

5) lista persoanelor decedate;

6) lista persoanelor cărora li se atribuie în proprietate privată sectoare de teren; 

7) lista terenurilor proprietate publică a unităţii administrativ-teritoriale, etc.;

8) alte documente, după caz.

172. După aprobarea planului geometric de către autoritatea publică competentă, executantul lucrărilor întocmeşte raportul lucrării.

Secțiunea 5.  Întocmirea raportului lucrării

173. Toate documentele din raportul lucrării se vor întocmi pe forme tipizate, fiind indicată data şi locul întocmirii lor, denumirea întreprinderii, a executantului, verificatorilor şi semnăturile lor.

174. Toate materialele întocmite în rezultatul lucrărilor se îndosariază în raportul lucrării (pe suport de hîrtie şi electronic). Pe acestea se aplică etichetele de recunoaştere şi identificare a masivelor de lucru la care se referă, numerele unităţilor cadastrale (raionul, zona, masivul, sectorul).

175. Raportul lucrării va conţine:

1) nota explicativă;

2) schemele de stabilire a hotarelor,după caz;

3) deciziа de aprobare a planului geometric;

4) deciziа de atribuire în proprietate privată a sectoarelor de teren cu anexe; 

5) planul geometric aprobat de consiliul local;

6) notele de verificare a lucrărilor cadastrale;

7) alte materiale, după caz.

176. Raportul lucrării pe suport de hîrtie și pachetul digital se anexează la cererea privind recepţia lucrărilor cadastrale care se depune pentru recepţie la Agenţia Servicii Publice.

Secțiunea 6.  Recepţia lucrării cadastrale

177. Persoana responsabilă de recepţia lucrărilor cadastrale este obligată să verifice toate componentele lucrărilor cadastrale. 
178. Recepția lucrării constă în:

1) verificarea corespunderii conținutului raportului lucrării conform cerințelor prezentei Instrucțiuni;

2) verificarea existenţei semnăturilor necesare pe materialele cadastrale respective, conform cerințelor prezentei Instrucțiuni;

3) verificarea respectării cerințelor de calitate la întocmirea raportului lucrării în format electronic;

4) verificarea corespunderii elementelor planului geometric pe suport de hîrtie aprobat de consiliul local cu elementele planului geometric în format electronic;

5) verificarea corespunderii obiectelor informaţionale cerinţelor prezentei Instrucțiuni;

6) verificarea corespunderii datelor descriptive clasificatoarelor din Indicaţiile tehnico–redacţionale privind crearea planurilor digitale;

7) verificarea dacă au fost sistematizate şi poziţionate terenurile înregistrate selectiv, corespunderea datelor descriptive pentru aceste obiecte.

179.  Termenul de recepţie a lucrărilor cadastrale executate în mod masiv este de cel mult 20 zile lucrătoare din ziua primirii cererii. 

180. Rezultatele recepţiei vor fi consemnate pe raport prin aplicarea parafei „Recepţionat”, data, numele şi semnătura persoanei responsabile.

181. În cazul în care lucrarea necesită remedieri sau completări importante, se întocmeşte nota de constatare a divergenţelor, în care se nominalizează toate deficienţele constatate şi completările necesare, precum şi termenii de refacere a lucrării.

Capitolul VI. Furnizarea informaţiei cadastrale
182. Informaţia cadastrală poate fi oferită solicitanţilor în format electronic în regimul real de timp sau prin intermediul rețelelor de comunicaţii electronice și/sau pe suport de hîrtie.
183. Informația cadastrală se furnizează de către Agenţia Servicii Publice şi se clasifică în: 
1) informaţie cadastrală nesistematizată - care conţine datele primare de bază despre un bun imobil concret, care se acumulează, se păstrează şi se actualizează pe durata existenţei bunului imobil;
2) informaţie cadastrală sistematizată – care este generată după o prelucrare sau combinare a datelor primare de bază pentru a obţine un produs specific necesităţilor utilizatorului de date.
184. Informaţia cadastrală nesistematizată reprezintă:
1) planul cadastral al terenului (cu sau fără construcții) (Anexa 13);

2) copiile actelor din arhiva organelor cadastrale.

185. Coordonatele punctelor de cotitură ale hotarelor terenului și dimensiunile acestuia, se indică pe planul cadastral a terenurilor cu nivelul de calitate I, II, precum și de nivelul III (planurile cadastrale întocmite în baza proiectelor de organizare a teritoriului, în sistemul de coordonate Moldref99).

186. Planul cadastral al terenului (cu sau fără construcții) se furnizează oricărei persoane. 
187. Informaţia cadastrală sistematizată reprezintă:

1) planul cadastral al terenului (cu sau fără construcții) (Anexa 13);
2) lista numerelor cadastrale și/sau a proprietarilor terenurilor pe care este amplasată plantaţia perenă și informația referitoare la înregistrarea arendei sau a dreptului de proprietate asupra terenului; 

3) lista proprietarilor (în hotarele unui sector cadastral);

4) planul cadastral cu indicarea istoricului despre pozițiile de hotar/situația planimetrică; 

5) informația din dosarul(ele) tehnic(e) selectată după diferite criterii (dimensiunile, materialele, suma suprafețelor, distanțele, nivelul de calitate, etc.);

6) constatarea specialistului în vederea analizei informației din dosarul tehnic (modificările constructive, schimbarea regimului tehnic/juridic, cronologia istorică a observațiilor, rapoarte statistice, etc.);

7) altă informație cu caracter special. 

188. Informaţia sistematizată se eliberează în baza cererii de furnizare a informaţiei cu indicarea criteriilor specifice a informației solicitate.
